#### ΠΑΝΕΠΙΣΤΗΜΙΟ ΘΕΣΣΑΛΙΑΣ

####  ΠΡΟΚΗΡΥΞΗ

####  πλήρωσης θέσεων καθηγητών

**ΠΟΛΥΤΕΧΝΙΚΗ ΣΧΟΛΗ**

**ΤΜΗΜΑ ΠΟΛΙΤΙΚΩΝ ΜΗΧΑΝΙΚΩΝ, Πεδίον του Άρεως, 38334 Βόλος, τηλ. 2421074112 & 2421074182, FAX 2421074169, e-mail: g-civ@civ.uth.gr, Αρμόδια κ. Διβάνη Χαρίκλεια.**

**ΤΟΜΕΑΣ ΔΟΜΟΣΤΑΤΙΚΗΣ**

1. Μια (1) θέση καθηγητή στη βαθμίδα **του Αναπληρωτή Καθηγητή** με γνωστικό αντικείμενο **«Πειραματική Μηχανική Δομικών Υλικών»** (Αρ. Προκ. 10014/20/ΓΠ/29-05-2020, ΦΕΚ 1325/29-08-2020/τ.Γ’, **ΑΔΑ:** ΨΣΑΝ469Β7Ξ-ΘΥΑ)

Κωδικός Ανάρτησης «ΑΠΕΛΛΑ»: **APP17701**

**ΠΕΡΙΓΡΑΦΗ ΘΕΣΗΣ**

Το ακαδημαϊκό/ερευνητικό πεδίο της συγκεκριμένης θέσης εστιάζει στην πειραματική διερεύνηση μηχανικών ιδιοτήτων δομικών υλικών. Ειδικότερα, το περιεχόμενο του επιστημονικού πεδίου της θέσης περιλαμβάνει πειραματικές τεχνικές και έρευνα που αφορά στις μηχανικές ιδιότητες υλικών με εφαρμογές σε δομήματα ενδιαφέροντος Πολιτικού Μηχανικού (όπως για παράδειγμα «πράσινων» δομικών υλικών, σύνθετων δομικών υλικών, πολυστρωματικών υλικών), καθώς και στη διερεύνηση των μηχανικών ιδιοτήτων δομικών στοιχείων από καινοτόμα δομικά υλικά, περιλαμβανομένων των ενισχύσεων υφιστάμενων δομικών στοιχείων. Το γνωστικό αντικείμενο της υπό προκήρυξης θέσης καλύπτει ένα από τα γνωστικά αντικείμενα που ανήκουν στον Τομέα Δομοστατικής του Τμήματος Πολιτικών Μηχανικών του Π.Θ. Μαθήματα σχετικά με την υπό προκήρυξη θέση διδάσκονται σε προπτυχιακό επίπεδο στο Τμήμα Πολιτικών Μηχανικών του Π.Θ. ως υποχρεωτικά μαθήματα (Δομικά Υλικά) και υποχρεωτικά μαθήματα τομέα (Πειραματική Αντοχή Υλικών), όπως επίσης και σε μεταπτυχιακό επίπεδο (Θερμική Συμπεριφορά Δομικών Υλικών).

**ΣΧΟΛΗ ΕΠΙΣΤΗΜΩΝ ΥΓΕΙΑΣ**

**ΤΜΗΜΑ ΙΑΤΡΙΚΗΣ, Πανεπιστημίου 3, Βιόπολις 41500 Λάρισα, τηλ. 2410 68 5703, Fax: 2410 68 5546-7, e-mail:** **g-med@med.uth.gr****, Αρμόδια κ. Κοντογιάννη Αρετή.**

**ΚΛΙΝΙΚΟΕΡΓΑΣΤΗΡΙΑΚΟΣ ΤΟΜΕΑΣ**

1. Μια (1) θέση καθηγητή στη βαθμίδα **του Αναπληρωτή Καθηγητή** με γνωστικό αντικείμενο **«Ακτινολογία»** (Αρ. Προκ. 10154/20/ΓΠ/01-06-2020, ΦΕΚ 1325/29-08-2020/τ.Γ’, **ΑΔΑ:** ΨΡ9Κ469Β7Ξ-3Γ3)

Κωδικός Ανάρτησης «ΑΠΕΛΛΑ»: **APP17702**

 **ΠΕΡΙΓΡΑΦΗ ΘΕΣΗΣ**

Η Ακτινολογία (Αγγλοσαξωνικός όρος “Radiology”) αποτελεί αναγνωρισμένη κύρια ιατρική ειδικότητα και έχει ως αντικείμενο τη διάγνωση νοσημάτων μέσω της απεικόνισης του ανθρώπινου σώματος. Επιπλέον προσφέρει πολύτιμες πληροφορίες για την εκτίμηση του θεραπευτικού αποτελέσματος στους ασθενείς. Στηρίζεται στην εφαρμογή μιας πληθώρας τεχνικών για την μορφολογική και λειτουργική απεικόνιση του ανθρώπινου σώματος όπως τις κλασσικές ακτινολογικές εξετάσεις, την ψηφιακή αγγειογραφία, την υπερηχοτομογραφία, την αξονική τομογραφία και την μαγνητική τομογραφία. Η θέση απαιτεί κλινική εμπειρία σε όλο το φάσμα των απεικονιστικών τεχνικών, εκπαιδευτική εμπειρία σε προπτυχιακό και μεταπτυχιακό επίπεδο και ιδιαίτερα σε καινοτόμες μεθόδους διδασκαλίας καθώς και ερευνητική εμπειρία σε κλινικό και βασικό επίπεδο.

**ΣΧΟΛΗ ΑΝΘΡΩΠΙΣΤΙΚΩΝ ΚΑΙ ΚΟΙΝΩΝΙΚΩΝ ΕΠΙΣΤΗΜΩΝ**

**ΤΜΗΜΑ ΙΣΤΟΡΙΑΣ, ΑΡΧΑΙΟΛΟΓΙΑΣ ΚΑΙ ΚΟΙΝΩΝΙΚΗΣ ΑΝΘΡΩΠΟΛΟΓΙΑΣ, Αργοναυτών & Φιλελλήνων, 38221 Βόλος, τηλ. 2421074780, FAX 2421074781, e-mail: g-ha@ha.uth.gr, Αρμόδια κ. Αβραμίδου Βηθλεέμ.**

1. Μια (1) θέση καθηγητή στη βαθμίδα **του Καθηγητή πρώτης βαθμίδας** με γνωστικό αντικείμενο **«Κλασική Αρχαιολογία με έμφαση στην Πλαστική και την Εικονογραφία»** (Αρ. Προκ. 10481/20/ΓΠ/04-06-2020, ΦΕΚ 1325/29-08-2020/τ.Γ’, **ΑΔΑ:** Ψ9Κ5469Β7Ξ-ΕΝΖ)

Κωδικός Ανάρτησης «ΑΠΕΛΛΑ»: **APP17705**

**Περιγραφή Θέσης**: Το γνωστικό αντικείμενο επικεντρώνεται στην έρευνα της αρχαίας ελληνικής και ρωμαϊκής πλαστικής, με ειδίκευση στη μελέτη της αρχιτεκτονικής γλυπτικής και του μνημειακού, πολιτικού και ιστορικού πλαισίου της. Επίσης, μελετά την εικονογραφία της αρχαίας ελληνικής τέχνης στις ποικίλες εκφάνσεις της (γλυπτά, αγγεία, κοροπλαστική, μικροτεχνία) με ταυτόχρονη διερεύνηση θρησκευτικών και γενικότερα κοινωνικών φαινομένων.

**ΣΧΟΛΗ ΘΕΤΙΚΩΝ ΕΠΙΣΤΗΜΩΝ**

ΤΜΗΜΑ ΠΛΗΡΟΦΟΡΙΚΗΣ ΜΕ ΕΦΑΡΜΟΓΕΣ ΣΤΗ ΒΙΟΪΑΤΡΙΚΗ, Παπασιοπούλου 2-4, Κτίριο Παλιάς Ακαδημίας, Γαλανέικα, 35100 Λαμία, τηλ. 22310-66902, FAX 22310-66939, e-mail: g-dib@dib.uth.gr, Αρμόδια κ. Δήμητρα Ζυγούρη.

1. Μια (1) θέση καθηγητή στη βαθμίδα του **Καθηγητή πρώτης βαθμίδας** με γνωστικό αντικείμενο **«Τεχνολογίες Εφαρμογών Διαδικτύου και Μέσων Κοινωνικής Δικτύωσης»** (Αρ. Προκ. 10112/20/ΓΠ/01-06-2020, ΦΕΚ 1325/29-08-2020/τ.Γ’, **ΑΔΑ:** ΩΒ5Α469Β7Ξ-7ΒΘ)

Κωδικός Ανάρτησης «ΑΠΕΛΛΑ»: **APP17706**

**Περιγραφή Θέσης**: To γνωστικό αντικείμενο «Τεχνολογίες Εφαρμογών Διαδικτύου και Μέσων Κοινωνικής Δικτύωσης» αφορά τις τεχνολογίες εφαρμογών διαδικτύου, τις σύγχρονες τεχνολογίες και εφαρμογές ιστού (web 2.0, web 3.0), τις τεχνολογίες και εφαρμογές διασύνδεσης δεδομένων από το διαδίκτυο και από μέσα κοινωνικής δικτύωσης.

**ΣΧΟΛΗ ΕΠΙΣΤΗΜΩΝ ΦΥΣΙΚΗΣ ΑΓΩΓΗΣ ΑΘΛΗΤΙΣΜΟΥ ΚΑΙ ΔΙΑΙΤΟΛΟΓΙΑΣ**

**ΤΜΗΜΑ ΕΠΙΣΤΗΜΗΣ ΦΥΣΙΚΗΣ ΑΓΩΓΗΣ ΚΑΙ ΑΘΛΗΤΙΣΜΟΥ, Καρυές Τρικάλων, 42100 Τρίκαλα, τηλ. 2431047003, FAX 2431047042, e-mail: g-pe@pe.uth.gr, Αρμόδια κ. Αικατερίνη Θωμά.**

1. Μια (1) θέση καθηγητή στη βαθμίδα του **Καθηγητή πρώτης βαθμίδας** με γνωστικό αντικείμενο **«Πληροφορική στην Εκπαίδευση και ψηφιακά μέσα μάθησης για τη Φυσική Αγωγή»** (Αρ. Προκ. 10186/20/ΓΠ/02-06-2020, ΦΕΚ 1337/02-09-2020/τ.Γ’, **ΑΔΑ:** 6ΟΚΦ469Β7Ξ-ΝΥΟ)

 Κωδικός Ανάρτησης «ΑΠΕΛΛΑ»: **APP17707**

**Περιγραφή Θέσης**: Πυρήνας του γνωστικού αντικειμένου “Πληροφορική στην Εκπαίδευση και ψηφιακά μέσα μάθησης για τη Φυσική Αγωγή” είναι η επιστημονική διερεύνηση των εφαρμογών των τεχνολογιών πληροφορικής και επικοινωνιών στη διδασκαλία και τη μάθηση, καθώς και της αξιοποίησης των τεχνολογιών αυτών στο χώρο της Φυσικής Αγωγής. Η διερεύνηση αυτή περιλαμβάνει, μεταξύ άλλων, θέματα διδακτικής της Πληροφορικής, εκπαιδευτικής τεχνολογίας, ανάπτυξης πολυμεσικών μαθησιακών πόρων για τη Φυσική Αγωγή, μάθησης βασιζόμενης σε ψηφιακά παιχνίδια και αξιοποίησης κινητικών διαδραστικών βιντεοπαιχνιδιών στη Φυσική Αγωγή.

Η προθεσμία υποβολής υποψηφιοτήτων και δικαιολογητικών λήγει στις **09-11-2020.**

Καλούνται οι ενδιαφερόμενοι να υποβάλουν ηλεκτρονικά την αίτηση υποψηφιότητας μέσω του ηλεκτρονικού συστήματος ΑΠΕΛΛΑ (http://apella.minedu.gov.gr) μέσα σε αποκλειστική προθεσμία δύο (2) μηνών από την ημερομηνία του εγγράφου της ανακοίνωσης της δημοσίευσης της Προκήρυξης αυτής στον Ημερήσιο Τύπο μαζί με όλα τα αναγκαία για την κρίση δικαιολογητικά.

 **Μαζί με την αίτηση πρέπει να υποβάλουν:**

1. Αντίγραφο δελτίου αστυνομικής ταυτότητας ή διαβατηρίου.
2. Αντίγραφο των πτυχίων και των τίτλων σπουδών τους. Αν οι τίτλοι σπουδών έχουν χορηγηθεί από Α.Ε.Ι. εξωτερικού θα πρέπει να υποβληθούν και οι σχετικές βεβαιώσεις ισοτιμίας από τον ΔΟΑΤΑΠ ή αντίγραφο της αίτησης για αναγνώριση της ισοτιμίας.
3. Βιογραφικό σημείωμα.
4. Αναλυτικό Υπόμνημα για τα υποβαλλόμενα πρωτότυπα επιστημονικά δημοσιεύματα.
5. Διδακτορική Διατριβή και άλλα επιστημονικά δημοσιεύματα.

Η ως άνω αίτηση υποψηφιότητας και τα απαιτούμενα δικαιολογητικά υποβάλλονται αποκλειστικά και μόνο ηλεκτρονικά στο πληροφοριακό σύστημα ΑΠΕΛΛΑ. Η μη υποβολή της κατά τα ανωτέρω αίτησης εντός της ταχθείσης από την προκήρυξη προθεσμίας συνιστά λόγο απαραδέκτου της αίτησης.

Ο υποψήφιος που θα επιλεγεί για τη συγκεκριμένη θέση υποχρεούται να καταθέσει:

* Πιστοποίηση Υγείας για διορισμό, με προσκόμιση σχετικών ιατρικών πιστοποιητικών κατόπιν παραπεμπτικού εγγράφου της υπηρεσίας του Πανεπιστημίου που θα προβεί στην έκδοση της τελικής πράξης διορισμού.
* Το πιστοποιητικό γέννησης θα αναζητηθεί αυτεπαγγέλτως από την υπηρεσία που θα προβεί στην έκδοση της τελικής πράξης διορισμού. Προκειμένου για πολίτες κρατών-μελών της Ευρωπαϊκής Ένωσης, υποβάλλεται πιστοποιητικό της αρμόδιας αρχής του κράτους την ιθαγένεια του οποίου έχει ο υποψήφιος.
* Το αντίγραφο Ποινικού Μητρώου δικαστικής χρήσης και το πιστοποιητικό στρατολογικής κατάστασης τύπου Α΄ θα αναζητηθούν αυτεπαγγέλτως από την υπηρεσία που θα προβεί στην έκδοση της τελικής πράξης διορισμού.

 Με Υπεύθυνη Δήλωση του Ν. 1599/1986, οι υποψήφιοι δεσμεύονται ότι θα έχουν εκπληρώσει τις στρατιωτικές τους υποχρεώσεις ή θα έχουν απαλλαγεί νόμιμα από αυτές πριν την έκδοση της Πρυτανικής Πράξης διορισμού τους. Το κώλυμα της μη εκπλήρωσης των στρατιωτικών υποχρεώσεων δεν ισχύει για πολίτες κράτους-μέλους της Ευρωπαϊκής Ένωσης, στο οποίο δεν προβλέπεται όμοιο κώλυμα διορισμού.

 Οι ανωτέρω πολίτες οφείλουν να υποβάλουν, εκτός των πιο πάνω δικαιολογητικών και πτυχίο ή μεταπτυχιακό τίτλο σπουδών Ελληνικού A.E.I., ή απολυτήριο Ελληνικού Λυκείου ή εξαταξίου Γυμνασίου ή πιστοποιητικό ελληνομάθειας Γ1΄ επιπέδου από το Κέντρο Ελληνικής Γλώσσας, από το οποίο θα αποδεικνύεται η πλήρης γνώση και άνετη χρήση της Ελληνικής γλώσσας.

Η προκαλούμενη δαπάνη της οποίας το ύψος δεν μπορεί να προσδιοριστεί θα βαρύνει τον προϋπολογισμό του Υπουργείου Παιδείας, Έρευνας και Θρησκευμάτων (ειδ. Φορέα 19-250 ΚΑΕ 0251).

  Ο ΠΡΥΤΑΝΗΣ

 Καθηγητής ΖΗΣΗΣ ΜΑΜΟΥΡΗΣ